Det seneste døgn er omkring 1.000 danskere blevet testet for coronavirus, men Sundhedsstyrelsen vil have femdoblet det tal, så 5.000 danskere kan blive testet hver dag.

Det kan dog blive mere end svært. Sådan lyder budskabet fra overlæge ved Klinisk Mikrobiologisk Afdeling på Hvidovre Hospital Michael Pedersen.

Det er den samme kage, man slås om. Det er der, flaskehalsen ligger. Michael Pedersen, overlæge, Hvidovre hospital

For der er akut mangel på dele til de testmaskiner, som læger og sundhedspersonale råder over, fortæller han.

- Hvis vi skal køre 5.000 prøver fra i dag, så skal vi i hvert fald få trykket på nogle knapper og løst nogle problemer meget hurtigt. For ellers løber vi hurtigere tør, end hvis vi kører med 1.000 prøver i døgnet, siger han.

Mangler vigtige dele

Michael Pedersen er også formand for Dansk Selskab for Klinisk Mikrobiologi, der samler læger med ekspertise på området.

Her bliver prøver analyseret Rigshospitalet

Hvidovre Hospital

Herlev Hospital

Aarhus Universitetshospital

Aalborg Universitetshospital

Odense Universitetshospital

Vejle Sygehus

Slagelse Sygehus

Og det er hans vurdering, at der er risiko for at løbe tør, hvis testafdelingerne rundt om i landet pludselig bliver væltet med fem gange så mange prøver for corona, der skal testes hver dag.

Problemet er ikke antallet af testmaskiner, men i stedet mangel på udstyr som reagensglas og plastikdele, som bruges i testprocessen, fortæller Michael Pedersen.

Mange dele er ikke til at skaffe fra virksomheder i udlandet, og når hospitalet endelig får en sending hjem af en bestemt del, så kan der i mellemtiden være opstået mangel på helt andre dele i processen.

Det er ikke realistisk lige nu. Svend Ellermann-Eriksen, ledende overlæge, Aarhus Universitetshospital.

Samtidig er hospitaler i andre lande også på jagt efter nøjagtigt det samme udstyr.

- Det er den samme kage, man slås om. Det er der, flaskehalsen ligger. På de maskiner, vi har, er der dele, som er i restordre, og som alle kæmper om at få, siger Michael Pedersen.

Kan tage flere uger

Også i Region Midtjylland mærker man manglen på udstyr til testmaskiner.

Hvis Sundhedsstyrelsen holder fast i ambitionen om at teste 5.000 i døgnet, er der stadig et stykke vej igen, vurderer ledende overlæge Svend Ellermann-Eriksen fra Klinisk Mikrobiologi på Aarhus Universitetshospital.

Det kan tage uger, før der er en løsning, mener overlægen.